หุ้นรับเหมาฯไม่โดดเด่นปีนี้
ค่าจ้าง-วัสดุขึ้นราคากดดันโบรกเกอร์เชียร์แค่ STEC
28 ก.พ. 2555

ค่าจ้างวัสดุขึ้นราคากดดันโบรกเกอร์เชียร์แค่ STEC
โบรกเกอร์ เหนื่อยใจหุ้นรับเหมาก่อสร้าง ปีนี้ไม่เชียร์ลงทุน ชี้รายได้เพิ่ม แต่ค่าจ้าง-วัสดุก่อสร้างเพิ่มสูงกว่า
หุ้นรับเหมาก่อสร้างทยอยประกาศผลประกอบการปี 2554 ออกมาปรากฏว่า หุ้นบริษัท ซิโน-ไทย เอ็นจิเนียริ่ง แอนด์ คอนสตรัคชั่น (STEC) ดูดีที่สุด กำไรสุทธิ 904 ล้านบาท เพิ่มขึ้น 104% จากปี 2553 จากยอดขาย 1.5 หมื่นล้านบาท เพิ่มขึ้นจากปี 2553 ที่ 61%
ด้านผลประกอบการเฉพาะไตรมาส 4 มีกำไร 239 ล้านบาท เติบโต 61% จากปี 2553 โดยแม้ว่าจะประสบปัญหาน้ำท่วมแต่สามารถรักษาอัตรากำไรขั้นต้นไว้ที่ 8.3% ใกล้เคียงช่วงเดียวกันของปีก่อนหน้าและปี 2553
ขณะที่บริษัท ช.การช่าง (CK) นั้น แม้ว่าจะพลิกมามีกำไรสุทธิ 927 ล้านบาท จากปี 2553 ที่มีผลขาดทุนสุทธิ 335 ล้านบาท แต่มาจากการขายเงินลงทุนในบริษัทร่วม 2,283 ล้านบาท เพิ่มขึ้นถึง 2,107 ล้านบาท จากปี 2553
ทั้งนี้ หากหักรายการดังกล่าวบริษัทยังมีผลการดำเนินงานเป็นขาดทุนสุทธิ แต่บริษัทยังประกาศจ่ายเงินปันผลอีกหุ้นละ 0.25 บาทให้ผู้ถือหุ้นที่มีชื่อในทะเบียนวันที่ 4 พ.ค. หลังจากจ่ายเงินปันผลระหว่างกาลหุ้นละ 0.10 บาท และเตรียมออกและเสนอขายหุ้นกู้มูลค่า 3,000 ล้านบาท 
นายสุรชัย ประมวลเจริญกิจ นักวิเคราะห์บริษัทหลักทรัพย์ (บล.)ทรีนีตี้ กล่าวว่า บริษัท อิตาเลียนไทย ดีเวล๊อปเมนต์ (ITD) น่าจะประกาศงบการเงินเป็นวันสุดท้าย และคาดว่าจะมีผลขาดทุนสุทธิเช่นกัน เพราะทั้ง CK และ ITD มีภาระหนี้สูง 
ปีนี้ บล.ทรีนีตี้ ให้น้ำหนักการลงทุนหุ้นรับเหมาก่อสร้างแค่ปกติ แม้จะมีรายได้เพิ่มสูงจากโครงการสาธารณูปโภครัฐบาล แต่มีต้นทุนพุ่งสูงเช่นกัน ทั้งราคาปูนซีเมนต์และต้นทุนค่าจ้างงานที่ปรับเพิ่มเดือน เม.ย.นี้
อย่างไรก็ตาม ปีนี้ผลงานกลุ่มนี้จะดีกว่าปีก่อนเพราะรายได้เพิ่มจากการประมูลงานที่ได้ราคาดีขึ้น แต่ได้รับแรงกดดันเรื่องการบริหารค่าใช้จ่าย
นายสุรชัย แนะนำซื้อหุ้น STEC หุ้นเดียวในกลุ่มนี้ เพราะงานในมือสูงและราคาดี ทำให้กำไรโดดเด่น
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล บล.ไทยพาณิชย์ กล่าวว่า ไม่เน้นหุ้นกลุ่มรับเหมาในปีนี้ แม้มีงานเพิ่มขึ้นจากโครงการสาธารณูปโภค แต่เป็นงานระยะยาวขณะที่ในระยะกลางได้รับแรงกดดันจากต้นทุนที่เพิ่มขึ้น แม้ภาระภาษีเงินได้นิติบุคคลลดลงจาก 30% เหลือ 23% ก็ช่วยไม่ได้มากนัก 
ดังนั้น จึงแนะนำให้ซื้อหุ้น STEC บริษัทเดียว เพราะงบการเงินดีที่สุด